Dejavnosti v letu 2015 temeljijo na letnem delovnem programu za izvajanje pobude Prostovoljci EU za humanitarno pomoč v letu 2015, ki ga je Komisija sprejela v skladu s členom 21(3) Uredbe (EU) št. 375/2014 in členom 128 finančne uredbe. Proračun za izvajanje pobude v letu 2015 je bil določen na 13 868 000 EUR, namenjenih za gradnjo zmogljivosti organizacij gostiteljic v tretjih državah in zagotavljanje tehnične pomoči za organizacije pošiljateljice iz držav članic EU, prispevanje k krepitvi odpornosti in obvladovanju tveganja nesreč v ranljivih ali nestabilnih državah ali državah, ki so jih prizadele nesreče, in v pozabljenih krizah, pripravo izbora, usposabljanja in napotitve prostovoljcev ter odprtje pobude za javnost, ustanovitev platforme Prostovoljci EU za humanitarno pomoč, sprožitev postopka javnega razpisa za izbiro ponudnika usposabljanja ter različne komunikacijske dejavnosti. Dejavnosti, ki se financirajo v okviru delovnega programa za leto 2014, na primer potekajoča certificiranja organizacij pošiljateljic in organizacij gostiteljic, vzpostavitev zavarovalne sheme za prostovoljce EU za humanitarno pomoč ter izbor projektov za gradnjo zmogljivosti in tehnično pomoč, so prav tako potekale v letu 2015, po sprejetju zgoraj navedenih delegiranih in izvedbenih aktov.

V tem letnem poročilu so opisane glavne dejavnosti in dosežki pri izvajanju pobude Prostovoljci EU za humanitarno pomoč v letu 2015, ki je bilo za pobudo zelo pomembno, saj je začela delovati, določeni pa so bili tudi nadaljnji koraki za njeno izvajanje.

Kot je predvideno v Lizbonski pogodbi, je Evropska unija leta 2014 ustanovila pobudo Prostovoljci EU za humanitarno pomoč. Cilj pobude je prispevati h krepitvi zmožnosti Unije, da zagotovi humanitarno pomoč na podlagi potreb, ter h krepitvi zmožnosti in odpornosti ranljivih skupnosti oziroma skupnosti, ki so jih prizadele nesreče, v tretjih državah. Obenem želi pobuda evropskim državljanom ponuditi priložnost, da sodelujejo v humanitarnih akcijah v tretjih državah in s tem izkažejo solidarnost z ljudmi v stiski.

Vse organizacije, ki želijo poslati ali gostiti prostovoljce v okviru pobude EUAV, morajo biti certificirane. V postopku certificiranja se preverja, da se lahko visoki standardi in postopki upravljanja prostovoljnega dela, določeni za varovanje in upravljanje prostovoljcev med njihovo napotitvijo v okviru pobude EUAV, v celoti uresničijo, ter da jih izpolnjujejo vse sodelujoče organizacije. Postopek certificiranja v letu 2015 se financira v okviru delovnega programa za leto 2014. Povabilo k oddaji vlog je bilo objavljeno januarja 2015. Cilj je pripraviti seznam 100 certificiranih organizacij pošiljateljic in organizacij gostiteljic, ki želijo sodelovati v pobudi Prostovoljci EU za humanitarno pomoč. Do konca leta 2015 je bilo vloženih 37 vlog, certificiranih je bilo 13 organizacij pošiljateljic in sedem organizacij gostiteljic, zavrnjena pa ni bila nobena vloga. Preostalih 17 vlog se ocenjuje v letu 2016. Certificiranje je stalen proces, vloge pa se bodo sprejemale do 30. septembra 2020.

2.Tehnična pomoč/gradnja zmogljivosti

Pobuda Prostovoljci EU za humanitarno pomoč nudi možnosti za gradnjo zmogljivosti organizacij gostiteljic in tehnično pomoč za organizacije pošiljateljice. Njen cilj je okrepiti zmogljivosti organizacij, ki nameravajo sodelovati v pobudi, ter zagotoviti skladnost s standardi in postopki v zvezi s kandidati za prostovoljce in prostovoljce EU za humanitarno pomoč. Razpis za zbiranje predlogov EACEA/03/2015 je bil objavljen januarja 2015 in je zagotavljal sredstva v skupnem znesku 6 948 000 EUR za sofinanciranje projektov za gradnjo zmogljivosti organizacij gostiteljic in tehnično pomoč za organizacije pošiljateljice na različnih področjih, kot so obvladovanje tveganja nesreč, upravljanje prostovoljnega dela, zmogljivost za certificiranje, orodja in metode za ocenjevanje potreb, vzpostavljanje partnerstev ter dejavnosti komuniciranja. Razpis je bil sestavljen iz dveh krogov (prvi rok za oddajo vlog je bil 1. april 2015, drugi rok pa 1. september 2015). Vloženih je bilo19 vlog (sedem za tehnično pomoč in 12 za gradnjo zmogljivosti). Deset projektov je bilo izbranih za sofinanciranje z nepovratnimi sredstvi EU v višini 4 827 715,51 EUR: šest projektov v prvem krogu (trije za tehnično pomoč in trije za gradnjo zmogljivosti) v skupnem znesku 2 864 574,39 EUR in štirje projekti v drugem krogu (eden za tehnično pomoč in trije za gradnjo zmogljivosti) v skupnem znesku 1 963 141,12 EUR.

Pri izvajanju sodeluje 22 organizacij, ki so vključene v projekte tehnične pomoči, in 66 organizacij, ki so vključene v projekte gradnje zmogljivosti, da bi okrepile svoje upravne in operativne sisteme ter sodelovale v partnerstvu za izvajanje najboljših praks pri dostavi humanitarne pomoči in upravljanju prostovoljnega dela. Projekti so prispevali predvsem h procesu graditve partnerstev s 57 sodelujočimi partnerji, ki niso podpisniki okvirnih partnerskih sporazumov ali okvirnega finančnega in upravnega sporazuma, posledično pa se je zaradi gradnje zmogljivosti in tehnične pomoči pobude Prostovoljci EU za humanitarno pomoč med organizacijami vzpostavilo 120 novih partnerskih odnosov.

Projekti za tehnično pomoč za organizacije s sedežem v EU se osredotočajo na gradnjo zmogljivosti na področju mreženja. Vzpostavljanje partnerstev in zavezništev med organizacijami je očitno prednostno področje, ki ga organizacije želijo razvijati. Druga tematska področja zajemajo organizacijski razvoj, upravljanje projektov, zagotavljanje enakih možnosti in razumevanje zadevne nacionalne zakonodaje, ki se uporablja za pobudo Prostovoljci EU za humanitarno pomoč, od katerih so nekatera elementi standardov in postopkov za upravljanje prostovoljnega dela v okviru pobude EUAV in zahtev postopka certificiranja. Projekti za gradnjo zmogljivosti organizacij s sedežem v tretjih državah se prav tako osredotočajo na vzpostavljanje partnerstev in oblikovanje zavezništev. Druga tematska področja, ki jih organizacije nameravajo okrepiti, so določitev standardov, ki urejajo upravljanje partnerstev, ocene potreb, upravljanje programov in razvoj lokalnega prostovoljstva.

Študija primera: spodbujanje lokalnega odziva na poplave Prek projekta Pobude za krepitev odpornosti Balkana in Evrope – BEDRIN – se organizacije v državah EU in državah Zahodnega Balkana pripravljajo za sodelovanje v pobudi Prostovoljci EU za humanitarno pomoč ter razvijajo zmogljivosti lokalnih organizacij za odziv na poplave in povezana tveganja na območju reke Drine. Študija primera: pritegnitev organizacij k sodelovanju s prostovoljci EU za humanitarno pomoč: prostovoljstvo na področju humanitarne pomoči – organizacija pošiljateljica (VolinHA-SO) sodeluje s partnerji v devetih državah EU in uporablja standarde EUAV, kot so opredeljeni v postopku certificiranja, ter tako prispeva h krepitvi zmogljivosti partnerjev, s posebnim poudarkom na krepitvi politike upravljanja prostovoljnega dela. S tem naj bi projekt okrepil povezave med prostovoljskimi organizacijami in povečal njihove zmogljivosti za sodelovanje v pobudi Prostovoljci EU za humanitarno pomoč.

Projekti gradnje zmogljivosti in tehnične pomoči 2015. Projektni partnerji s sedežem v državah EU. Projektni partnerji s sedežem v tretjih državah.

3.Napotitev

Eden izmed glavnih ukrepov v okviru pobude Prostovoljci EU za humanitarno pomoč je napotitev prostovoljcev. Cilj je izbrati, pripraviti in napotiti manj in bolj izkušene prostovoljce, da prispevajo h krepitvi zmožnosti Unije za zagotavljanje humanitarne pomoči na podlagi potreb, namenjene krepitvi zmožnosti in odpornosti ranljivih skupnosti oziroma skupnosti, ki so jih prizadele nesreče, v tretjih državah. Razpis za zbiranje predlogov EACEA/25/2015 je bil objavljen julija 2015 in zagotavlja sredstva v skupnem znesku 8 400 000 EUR za sofinanciranje projektov za napotitev prostovoljcev EU za humanitarno pomoč, vključno s pripravništvom za manj izkušene prostovoljce in gradnjo zmogljivosti in/ali tehnično pomočjo za izvajalske organizacije. Čas objave razpisa upošteva napredek mehanizma certificiranja in potrebo po naboru certificiranih organizacij. V skladu z zakonodajo lahko prostovoljce napotijo (pošljejo in gostijo) le certificirane organizacije. Poleg tega mora v skladu z letnim program dela za leto 2015 projekte izvajati konzorcij vsaj treh certificiranih organizacij pošiljateljic in treh certificiranih organizacij gostiteljic. Do 30. oktobra 2015 (rok za razpis za zbiranje predlogov) sta bili predloženi dve vlogi, pri katerih je sodelovalo 26 organizacij. Ocena vlog in podpis sporazumov o dodelitvi nepovratnih sredstev naj bi bila končana leta 2016 z najvišjim zneskom izplačanih nepovratnih sredstev v višini 1 392 442,17 evrov, začetek izvajanja pa je predviden junija/julija 2016.

4.Zavarovanje